প্রকাশিত: ১১:১৬ এএম, ১৯ সেপ্টেম্বর ২০১৮
ভারত-পাকিস্তান ম্যাচ মানেই তুমুল উত্তেজনা, দর্শকদের মাঝে বাড়তি আগ্রহ-উদ্দীপনা। সাম্প্রতিক সময়ে দুই দেশের মধ্যকার কূটনীতিক সম্পর্কের কারণে নিয়মিত দেখার সুযোগ মেলে না এ মহারণ। তাই বিভিন্ন টুর্নামেন্টেই উপভোগ দুই চিরপ্রতিদ্বন্দ্বীর লড়াই। সে ধারাবাহিকতায় চলতি এশিয়া কাপের গ্রুপ পর্বের ম্যাচ বুধবার বিকেলে মুখোমুখি হতে যাচ্ছে ভারত ও পাকিস্তান।
ইতিহাস বলছে ওয়ানডে ক্রিকেটে দুই দলের প্রথম লড়াইটা মাঠে গড়ায় ১৯৭৮ সালে, পাকিস্তানের বেলুচিস্তানে আইয়ুব জাতীয় স্টেডিয়ামে। এরপর থেকে গতবছর হওয়া আইসিসি চ্যাম্পিয়নস ট্রফির ফাইনাল পর্যন্ত ১২৯ ম্যাচে একে অপরের মুখোমুখি হয়েছে নামে প্রতিবেশী আদতে চিরপ্রতিদ্বন্দ্বী এ দুই দেশ।
দুই দলের প্রথম দেখায় জয় পেয়েছিল সফরকারী ভারতই। বিষেন সিং বেদীর দলের বিপক্ষে মাত্র ১৭১ রানের লক্ষ্যও তাড়া করতে পারেনি মুশতাক মোহাম্মদের পাকিস্তান। হেরে গিয়েছিল মাত্র ৪ রানের জন্য। ৫১ রানের ইনিংস খেলে সেদিন ম্যাচসেরা নির্বাচিত হয়েছিলেন মহিন্দর অমরনাথ।
আর ভারত-পাকিস্তানের শেষ লড়াইয়ে পাকিস্তানিদের জয়টা ১৮০ রানের বিশাল ব্যবধানে। ২০১৭ সালের আইসিসি চ্যাম্পিয়নস ট্রফির ফাইনাল ম্যাচে ফাখর জামানের সেঞ্চুরিতে ৩৩৮ রানের বিশাল সংগ্রহ দাঁড় করায় পাকিস্তান। জবাবে মোহাম্মদ আমির ও হাসান আলির বোলিং তোপে মাত্র ১৫৮ রানে গুটিয়ে যায় ভারত। প্রথমবারের মতো চ্যাম্পিয়নস ট্রফির শিরোপা জেতে পাকিস্তান।
দুই দলের এই শেষ লড়াইয়ের মতোই মুখোমুখি লড়াইয়ের পরিসংখ্যানে আধিপত্য বিস্তার করে আছে পাকিস্তান। ১৯৭৮ সালের প্রথম ম্যাচ থেকে ২০১৭ সালের শেষ ম্যাচ পর্যন্ত দুই দল একে অপরের বিপক্ষে খেলেছে ১২৯টি ম্যাচ। যার মধ্যে ৪টিতে আসেনি ফলাফল। বাকি ১২৫ ম্যাচের মধ্যে ৭৩টিতেই জিতেছে পাকিস্তান। ভারত জয় ২১টি কম, ৫২ ম্যাচে।
তবে এশিয়া কাপে দুই দলের মুখোমুখি লড়াইয়ে এগিয়ে রয়েছে ভারত। ১১ ম্যাচে ফল আসেনি ১টিতে, ভারতের জয় ৬টিতে, পাকিস্তান জিতেছে বাকি ৪ ম্যাচ। এশিয়া কাপের শিরোপা জয়ের তালিকাতেও এগিয়ে ভারত। ২০১৬ সালের টি-টোয়েন্টি ফরম্যাট ব্যতীত সর্বোচ্চ পাঁচবারের চ্যাম্পিয়ন ভারত।
চ্যাম্পিয়নস ট্রফির পাঁচ ম্যাচে পাকিস্তানের জয় তিন ম্যাচে, ভারতের জয় দুই ম্যাচে। তবে এখানেও সাফল্য তথা শিরোপায় এগিয়ে ভারত। ২০০২ ও ২০১৩ সালের আসরের চ্যাম্পিয়ন ভারত, পাকিস্তানের একমাত্র শিরোপা ২০১৭ সালের আসরে।
ওয়ানডে বিশ্বকাপে দুই দলের পরিসংখ্যানে একচ্ছত্র আধিপত্য ভারতের। দুই দলের ছয় দেখায় ছয় বারই জিতেছে ভারত। তাদের বিশ্বকাপও রয়েছে দু'টি, যেখানে পাকিস্তানের বিশ্বকাপ শিরোপা ১টি।
তবে সবমিলিয়ে দুই দলের মুখোমুখি পরিসংখ্যানে পাকিস্তানের বড় ব্যবধানে এগিয়ে থাকাটাই অনুপ্রেরণা হিসেবে কাজ করবে সরফরাজ আহমেদের দলের জন্য। সে অনুপ্রেরণা কাজে লাগিয়ে ভারতকে হারাতে পারলে গ্রুপ চ্যাম্পিয়ন হয়েই সুপার ফোরে যাবে পাকিস্তান। অন্যথায় পাকিস্তানকে দুয়ে নামিয়ে শীর্ষ অবস্থানে থেকে গ্রুপ পর্ব শেষ করবে ভারত।